Gissel gjemte seg under seng i 40 timer
Franskmannen Alexandre Berceaux jobber i cateringselskapet på anlegget i In Amenas, og lå under en seng i 40 timer før han ble reddet. - Jeg sov ikke på de 40 timene. Lokalt ansatte smuglet inn mat og vann til meg, vi brukte et passord for at jeg skulle åpne døren, sier han til den franske radiokanalen Europe 1. Det skal fremdeles være terrorister på gassanlegget i In Amenas fredag formiddag, nesten tre døgn etter at angrepet startet, opplyser en kilde til det algeriske nyhetsbyrået TSA. - Slik bildet ser ut nå, er deler av anlegget under algerisk kontroll, mens gisseltakerne har kontroll over resten. Trolig har de også gisler der, sier utenriksminister Espen Barth Eide til NTB.Franskmannen var livredd hele tiden, og turte kun å åpne døren for de algeriske soldatene fordi de lokale kollegene hans overbeviste ham om at det var trygt. - De hadde på seg militærgrønne klær, jeg tror det var fra algeriske styrker. De var sammen med mine kolleger, hvis ikke ville jeg aldri ha åpnet døren, forteller mannen, som ifølge Le Monde er i sjokk etter den traumatiske opplevelsen. Berceaux beskriver hvordan anlegget er omringet av soldater, som fortsatt søker etter andre overlevende. - Etter at jeg ble befridd fant de andre britiske gisler som hadde gjemt seg på taket, sier han til radiokanalen. BAKGRUNN:Eks-spesialsoldat: Algerie-aksjonen er «absolutt galskap»Arild Nodland i Bergen Risk Solutions jobber med sikkerhet på olje- og gassinstallasjoner. Den tidligere offiseren mener det er fullt mulig å holde seg skjult i lang tid på et anlegg om In Amenas. - Jeg har ikke sett anlegget, men har studert kartet. Det er minst et par kvadratkilometer stort, og det er klart at det er mulig å gjemme seg der. Også over en lengre periode. Det er utrolig hva man klarer dersom man må, sier han. Nodland er sikker på at alle de ansatte er godt drillet i hva de skal gjøre under et angrep. - Man har rutiner, men det er delvis avhengig av en viss responstid. Her virker det som angrepet skjedde raskt, og da er det hver mann for seg selv. Da er det bare å søke dekning, sier han. Også tidligere forsvarssjef Sverre Diesen har fulgt situasjonen i Algerie tett. - Jeg kjenner ikke anlegget utover det jeg har sett av bilder, men det ser ut som det er ganske komplisert og stort, med store rørgater og forskjellig infrastruktur. Jeg tror nok det er fullt mulig å gjemme seg der i noen tid. Hvor lenge man klarer å holde seg skjult kommer an på hvor gode fysiske muligheter man har, og selvsagt hva man har med seg av vann og det man trenger av andre livsnødvendigheter, sier han.Franske Berceaux trodde først det var en øvelse da alarmen gjallet utover anlegget i den øde ørkenen. - Da det skjedde forsto jeg ikke med en gang hva som skjedde. Jeg hørte skudd, så kom alarmen. Vi lurte på om det var en øvelse, sier han til den franske radiokanalen. VG snakket i går kveld med Mike Lord, administrerende direktør for Stirling Group, som hadde ansvaret for sikkerheten på anlegget. Han fortalte om sms-kontakt med mellom syv og ni personer som gjemte seg på området. - Minst en av de som gjemte seg var norsk. Han har i hvert fall et svært norsklydende navn, forteller Lord, som understreker at de som gjemte seg for gislene var fra mange nasjoner.Richard Filon jobber som gisselforhandler og sikkerhetsekspert i AKE Group, et av verdens største sikkerhetsselskaper. Filon har bakgrunn fra den britiske spesialstyrken SAS, og har utarbeidet sikkerhets- og evakueringsplaner for olje- og gassanlegg i flere krigs- og risikoområder verden rundt. - Når et selskap har et anlegg i et så utsatt område som dette, må de ta mange hensyn. Etter Gaddafi-regimets fall flyter det av våpen, og det finnes en rekke ulike grupper, fraksjoner og kriminelle både med økonomiske og politiske motiver. Når du er vestlig statsborger i ørkenen i Algerie, ikke langt fra grensen til Libya, er du i en ekstremt risikoutsatt posisjon, sier Filon til VG. - Det er svært vanlig å bruke lokale sikkerhetsstyrker. I flere av tilfellene, er det oljeselskapene som betaler lønningene til de lokale soldatene eller politiet, sier Filon. I In Amenas var det bygget en militærleir tilknytning til gassanlegget. Her skulle mellom 100 og 200 paramilitære soldater fra Gendarmerie Nationale sørge for sikkerheten ved det svært inntektsbringende gassanlegget. - Det gjøres både av praktiske og avskrekkende hensyn. Noen steder håper man at dette skal være nok til å holde kriminelle og terrorister unna, andre steder har de lokale styrkene en mer aktiv rolle, sier Filon.
I gåavstand fra terroristene holdt franskmannen seg skjult i 40 timer. Det gir håp for at andre kan ha klart å gjemme seg på gassanlegget.